## Odluka o izmjenama i dopuni Odluke o osnivanju Savjeta za razvoj civilnoga društva

### NN 11/2007 (31.1.2007.), Odluka o izmjenama i dopuni Odluke o osnivanju Savjeta za razvoj civilnoga društva

# VLADA REPUBLIKE HRVATSKE

**455**

Na temelju članka 23. stavaka 1. i 3. Zakona o Vladi Republike Hrvatske
(»Narodne novine«, br. 101/98, 15/2000, 117/2001, 199/2003 i 30/2004), a u vezi
s člankom 23. stavkom 1. Zakona o udrugama (»Narodne novine«, br. 88/2001 i
11/2002), Vlada Republike Hrvatske je na sjednici održanoj 25. siječnja 2007.
godine donijela

## ODLUKU

### O IZMJENAMA I DOPUNI ODLUKE O OSNIVANJU SAVJETA ZA RAZVOJ CIVILNOGA DRUŠTVA

I.

U Odluci o osnivanju Savjeta za razvoj civilnoga društva (»Narodne novine«, br.
26/2002, 111/2003 i 34/2004), točka II. mijenja se i glasi:

»II.

Savjet je savjetodavno i stručno tijelo Vlade Republike Hrvatske, koje će
djelovati na razvoju primjene i učinkovitosti programa suradnje Vlade Republike
Hrvatske i nevladinog, neprofitnog sektora u Republici Hrvatskoj, na provođenju
Nacionalne strategije stvaranja poticajnog okruženja za razvoj civilnoga
društva, na razvoju filantropije, socijalnog kapitala, partnerskih odnosa i
međusektorske suradnje u uvjetima decentraliziranog sustava odlučivanja i
financiranja razvoja civilnoga društva u Republici Hrvatskoj.
Zadaće Savjeta su:
– sudjelovanje u kontinuiranom praćenju i analizi javne politike koja se odnosi
i/ili utječe na razvoj civilnoga društva u Republici Hrvatskoj i međusektorsku
suradnju;
– sudjelovanje u davanju mišljenja Vladi Republike Hrvatske o nacrtima propisa
kojima se utječe na razvoj civilnoga društva u Republici Hrvatskoj te u
organizaciji primjerenog načina uključivanja i sudjelovanja organizacija
civilnoga društva u rasprave o propisima, strategijama i programima koji na
razini Republike Hrvatske, ali i na europskoj razini utječu na razvoj i
djelovanje civilnoga društva, te na suradnji s javnim i privatnim sektorom;
– suradnja u planiranju prioriteta nacionalnih programa dodjele financijskih
potpora projektima i programima organizacija civilnoga društva iz sredstava
državnog proračuna, te objedinjavanje godišnjih izvješća ministarstava i ureda
Vlade Republike Hrvatske o financiranim projektima i programima organizacija
civilnoga društva na temelju kojih izrađuje odgovarajuće analize;
– sudjelovanje u programiranju i utvrđivanju prioriteta za korištenje
pretpristupnih programa i fondova Europske unije koji su otvoreni za Republiku
Hrvatsku, na temelju učinkovitog sustava savjetovanja s organizacijama civilnoga
društva;
– izvršavanje zadaća kojima se ostvaruje osnovna svrha djelovanja Savjeta, a
obuhvaćeni su ciljevima Nacionalne strategije stvaranja poticajnog okruženja za
razvoj civilnoga društva.
Tijela državne uprave i uredi Vlade Republike Hrvatske obvezni su, putem Ureda
za udruge, dostaviti Savjetu cjelovite informacije o svojim odlukama o
financiranju udruga i drugih nevladinih, neprofitnih pravnih osoba u Republici
Hrvatskoj za prethodnu proračunsku godinu.«.

II.

U točki III. stavak 1. mijenja se i glasi:
»Savjet ima 23 člana i to: 10 predstavnika nadležnih tijela državne uprave i
ureda Vlade Republike Hrvatske, 10 predstavnika udruga i drugih nevladinih,
neprofitnih pravnih osoba i 3 stručnjaka iz civilnoga društva za područja
međunarodne suradnje, međusektorske suradnje i procesa pridruživanja europskim
integracijama.«.
Iza stavka 1. dodaje se novi stavak 2. koji glasi:
»Savjet ima predsjednika kojeg biraju članovi Savjeta - predstavnici udruga i
drugih nevladinih, neprofitnih pravnih osoba i predstavnici stručnjaka iz
civilnoga društva, iz svojih redova.«.
Dosadašnji stavak 2. postaje stavak 3.

III.

U točki IV. podtočka a) mijenja se i glasi:
»a) tijela državne uprave i ureda Vlade Republike Hrvatske, i to:
– Ministarstva znanosti, obrazovanja i športa
– Ministarstva zdravstva i socijalne skrbi
– Ministarstva kulture
– Ministarstva obitelji, branitelja i međugeneracijske solidarnosti
– Ministarstva financija
– Ministarstva zaštite okoliša, prostornog uređenja i graditeljstva
– Ministarstva vanjskih poslova i europskih integracija
– Središnjeg državnog ureda za upravu
– Ureda predsjednika Vlade Republike Hrvatske
– Ureda za ljudska prava«.

IV.

Ova Odluka stupa na snagu danom donošenja, a objavit će se u »Narodnim
novinama«.

Klasa: 023-03/07-02/03
Urbroj: 5030108-07-1
Zagreb, 25. siječnja 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Odluka, NN 11/2007-455
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)